[ca] El present treball té com a objectiu caracteritzar materials fabricats amb PET opac reciclat (rPET-O) mitjançant extrusió convencional i reactiva, amb la finalitat de veure les propietats tèrmiques i mecàniques que s'obtenen. El projecte s'ha dut a terme dins del grup ePLASCOM (Ecofriendly plastics and composites) als laboratoris del Centre Català del Plàstic (CCP), les instal·lacions del qual es troben a l'Escola d'Enginyeria de Barcelona Est (EEBE) - Universitat Politècnica de Catalunya (UPC). Una gran quantitat d'envasos per a ús alimentari es fabriquen amb PET opac. L'additivació d'aquest material inclou partícules de diòxid de titani (TiO2) que proporcionen al material protecció envers la radiació ultraviolada, a més de donar-li un acabat brillant atractiu als envasos. Malgrat això, aquestes partícules dificulten de manera molt notable el procés de reciclatge. Un dels principals objectius del projecte RevalPET'UP és intentar solucionar aquesta problemàtica mitjançant la fabricació de nous productes que facin ús d'aquest tipus de PET opac reciclat. Aquest projecte estudia el REx-rPET-O (rPET-O per extrusió reactiva) i el rPET-O/PC (barreja de rPET-O amb policarbonat, en un 90/10% en pes, respectivament) com a possibles variants per tractar de millorar les propietats del material base. Per fer-ho, s'ha realitzat una caracterització morfològica, fisicoquímica, reològica i mecànica sobre els materials d'estudi després del seu processament d'extrusió i emmotllament per injecció. S'ha conclòs que la reacció de transesterificació que succeeix a la barreja rPET-O/PC proporciona, a temps de residència elevats en els equips de processament, una major modificació sobre el material rPET-O que l'extensor de cadena Joncryl emprat al REx-rPET-O. Tot i això, el processament del REx-rPET-O és molt més eficient, ja que el temps de residència requerit en l'extrusió reactiva és menor.

[en] The objective of this work is to characterize materials manufactured with recycled opaque PET (rPET-O) by conventional and reactive extrusion, in order to see the thermal and mechanical properties obtained. The project has been carried out with the ePLASCOM group (Ecofriendly plastics and composites) in the laboratories of the Center Català del Plàstic (CCP) whose facilities are located in the Barcelona East School of Engineering (EEBE) - Polytechnic University of Catalonia (UPC). A large number of packages for food use are manufactured with opaque PET whose additives include particles of titanium dioxide (TiO2). The TiO2 particles provide the material protection against ultraviolet radiation, in addition to giving the packages a shiny, graceful finish. These particles make the recycling process very difficult. One of the main objectives of the RevalPET'UP project is to try to solve this problem by manufacturing new products that make use of this type of recycled opaque PET. This project studies REx-rPET-O (rPET-O by reactive extrusion) and rPET-O/PC (mixture of rPET-O with polycarbonate, 90/10% by weight, respectively) as possible variants to try to improve the properties of the base material. For this, a morphological, physical-chemical, rheological and mechanical characterization has been carried out on the study materials after their extrusion and injection moulding processing. It has been concluded that the transesterification reaction that occurs in the rPET-O/PC mixture provides, at high residence times in the processing equipment, a greater modification on the rPET-O material than the Joncryl chain extender used in REx-rPET-O. However, the processing of REx-rPET-O is much more efficient, since the residence time required in reactive extrusion is less.